Polisiebeampte red baba se leweThomas Dunn ŉ Polisiebeampte het ŉ bewustelose babaseuntjie by ŉ winkel in Manhattan, New York, se lewe gered. Thomas Dunn het hom Sondag omstreeks 13:30 na die Rainbow-klerewinkel gehaas ná ŉ berig oor ŉ bewustelose kind, berig NBCNews. Toe hy uit sy kar klim, het ŉ brandbestryder met die eenjarige seuntjie in sy arms gestaan, het die polisie gesê. Dunn, wat 10 jaar lank as ŉ paramedikus gewerk het, het die kind op die kattebak van sy patrolliemotor geplaas en twee keer op sy bors gedruk en twee asemteue gegee. Die kind het gesnak na sy asem en reeds begin asem haal toe paramedici by die toneel opgedaag het. Die kind, wat saam met ŉ baba-oppasser was, is in ŉ stabiele toestand na ŉ nabygeleë hospitaal geneem en later ontslaan. Die kind kry glo soms toevalle, berig News1.